kardosdrur/scandi-wiki huggingface dataset:
Perrie Edwards

Perrie Louise Edwards (født 10. juli 1993) er en sanger fra Storbritannien.

Perrie er kendt for at være en del af den britiske pigegruppe Little Mix, der blev dannet til 2011-sæsonen af det britiske The X Factor, hvor de blev den første - og frem til 2017 - eneste gruppe der har vundet.

Familie 
Perrie kommer fra byen South Shields i det sydlige England.Hendes mor og far er begge sangere. Hendes far var med i et band kaldet Alexander's Place.
Perrie Edwards har to søskende, en storebror Jonnie Edwards og en halv-lillesøster (på faderens side) Caitlin Edwards.

Karriere 
Perrie havde ikke nogle ambitioner om at synge indtil kort tid før sin audition - faktisk stillede hun først og fremmest til op, fordi hendes mor havde lovet hende en iPhone 4, hvis hun gjorde det.
Perrie sang You Oughta Know af Alanis Morissette til hendes første audition i Glasgow. Hun fik massere af ros, hvor Kelly Rowland var begejstret og beskrev hendes stemme som "helt sindssyg". Perrie kom igennem anden runde, men ikke igennem bootcampens første konkurrence. Så dommerne besluttede at sætte Perrie sammen med Jesy Nelson i en gruppe som de kaldte Faux pas. Den holdt dog heller ikke. Så da Perrie var blevet smidt ud, nu to gange (ligesom alle andre for hendes nuværende band Little Mix) blev hun kaldt op sammen med tre andre piger. Jesy Nelson,(som hun allerede var i gruppe med) Leigh-Anne Pinnock og Jade Thirlwall. Pigerne sagde ja til at danne en ny gruppe, kaldet Rhytmmix. Og så kom pigerne igennem de andre konkurrencer og videre til liveshowene. Pigerne skiftede senere i konkurrencen deres navn til Little Mix, da de fik at vide at der allerede var en eksisterende gruppe med navnet Rythmmix. Den 11. december 2011 vandt Little Mix X-Factor, som den første gruppe nogensinde.

Personlige liv 
Perrie Edwards og Zayn Malik blev i maj 2012 set sammen forskellige steder. Zayn bekræftede senere at de datede. I august 2013 bekræftede Perries mor rygter om at parret var blevet forlovet. I 2015 slog parret op efter et 3 års langt forhold.

Perrie begyndte at date den engelske fodboldspiller, Alex Oxlade-Chamberlain i november 2016, og danner stadig par i dag.

Perrie og Alex første barn blev budt velkommen i verden d. 21. august 2021, en dreng ved navn Axel Oxlade-Chamberlain.

Referencer

Eksterne henvisninger 

 

Sangere fra Storbritannien
X Factor-deltagere
Forstanderskab

Forstanderskaber var lokale administrative råd i kolonierne i Vestgrønland med deltagelse af valgte repræsentanter for fangerne. De blev oprettet i 1857 og fungerede frem til oprettelsen af kommuner i Grønland i 1911. I forstanderskabet sad de øverste danske embedsmænd og et antal medlemmer valgt af de grønlandske fangere. Forstanderskaberne var dermed det første organ, hvor grønlændere efter koloniseringen fik medindflydelse på deres egne samfundsforhold. Rådet stod for uddeling af fattighjælp og ydede tilskud til byggematerialer og fangstredskaber. De overskydende indtægter blev fordelt mellem fangerne efter deres dygtighed som sælfangere. Desuden fungerede forstanderskaberne som første instans i det grønlandske retssystem og stod for den lokale politimyndighed med beføjelser svarende til en sognefoged i Danmark.

Litteratur 
Mads Lidegaard: Grønlands historie, 1961.

Grønlands historie
Grønlands politik
Katarina af Braganza

Katarina af Braganza (; ; 25. november 1638 – 31. december 1705) var en portugisisk prinsesse, der blev dronning af England, Skotland og Irland.

Forældre 
Katarina var datter af kong Johan 4. af Portugal og dronning Luisa de Guzmán.

Gift med Karl 2. 
Katarina blev gift med kong Karl 2. af England. Dette skete ved en ceremonier (katolske (hemmelige) og anglikanske (offentlige)) i Portsmouth den 22. maj 1662.

Som medgift fik England de portugisiske besiddelser: Mumbai (Bombay) i Indien og Tanger i det nordlige Marokko.

Katarina og Karl fik aldrig børn sammen, men Karl havde en del børn, der var fødte udenfor ægteskab.

Ikke kronet 
Katarina blev dronning af England, Skotland og Irland. Karl 2. var blevet kronet den 23. april 1661, dvs. mere end et år før brylluppet.

Katarina blev ikke kronet, fordi hun var katolik. Karl 2. konverterede til katolicismen på sit dødsleje.

Eftermæle
Katarina var en stor grund til, at te blev populær i Britannien. Hun er også anerkendt som den, der introducerede gafler til hoffet i London.

Referencer 

Ikke-regerende dronninger
Dronninger af England
Dronninger af Skotland
Dronninger af Irland
Kongelige fra Portugal
Huset Bragança
Per Mollerup

Per Mollerup (født 20. februar 1942 i Nakskov) er en dansk designer, akademiker og forfatter. 

Per Mollerup er doktor i arkitektur fra Lunds Universitet (1997) og cand. merc. fra Handelshøjskolen i Aarhus (nu School of Business and Social Sciences) (1968). 1974–1984 redigerede og udgav Per Mollerup Mobilia Design Magazine. 1984–1988 redigerede og udgav han Tools Design Journal. 1984-2009 ejede og drev han Designlab, et designfirma specialiseret i wayshowing and branding. 2005-2009 var Per Mollerup professor i design ved Konsthøgskolen i Oslo. Siden 2009 har han været professor i kommunikationsdesign på Swinburne University of Technology, School of Design, Melbourne, Australien.

Æresbevisninger 

 Knud V. Engelhardt Prisen - 1986
 Thorvald Bindesbøll Medaljen - 1996
 Forening for Boghaandværks Årspris- 1997[14]
 Dansk svensk kulturpris, Foreningen Norden - 2000
 Statens Kunstfonds livsvarige hæderspris - 2016
Æresprisen 2020, Dansk Designråd

Design
Sammen med sit designfirma, Designlab, designede Per Mollerup 1984-2009 visuel profil og wayshowing (skilteprogram mv) for offentlige og private virksomheder, blandt andet for Københavns Lufthavn (1989),  Oslo Lufthavn (1996), Stockholm Arlanda Lufthavn (1998) og Arlanda Express, lufthavnstog (1998). In 2002 designede Mollerup Designlab den visuelle profil og skiltningen for Metroen i København. 2001. Andre opgaver I den offentlige sektor omfattede hospitaler og museer I Danmark og udlandet. Designlab modtog Dansk Designråds pris for fremragende grafisk design ni gange.

Sammen med internationale ekspertgrupper udarbejdede Per Mollerup forslag til nationale design politikker for Estland( 2003), Letland (2004), and Litauen (2008).

Bøger af Per Mollerup (udvalg)
 Virksomhedens Design Program (1980, 1987, norsk udgave 1988) 
 Design til at leve med (1986, norsk udgave (1998) svensk udgave (1997 og 2007), litauisk 2010)
 Godt nok er ikke nok. Betragtgninger og offentligt design (1992)
 Marks of Excellence: The History and Taxonomy of Trademarks (1997, revideret og udvidet udgave 2013, fransk udgave 1997)
 Collapsibles: A Design Album of Space-Saving Objects (2002, franske og tyske udgaver 2002, USA udgave: Collapsible: The Genius of Space-Saving Design 2002)
 Wayshowing: A Guide to Environmental Signage (2005) 
 Brandbook: Branding, Følelser, Fornuft (2008)
 PowerNotes: Slide presentations reconsidered (2011) Downloadable fra http://hdl.handle.net/1959.3/191214
 Wayshowing>Wayfinding: Basic & Interactive (2013)
 Data Design: Visualising quantities, locations, connections (2015)
 Simplicity: A Matter of Design (2015, i tryk)
Pretense Design: Surface over Substance (2019)
Dansk design: Ganske enkelt (2019)

Eksterne henvisninger 
 http://www.litteraturpriser.dk/bogarb.htm#AErespris
 http://www.litteraturpriser.dk
 http://www.edl.ee/en
 https://www.swin.edu.au/directory/

Referencer 

Designere fra Danmark
Faglitterære forfattere fra Danmark
Personer fra Nakskov
Alumni fra Aarhus Universitet
Personer i Kraks Blå Bog
Kunstnere på finansloven
7.9.13

7.9.13 er en dansk dokumentarserie i 4 afsnit fra 2014 instrueret af Bettina Mouridsen, Louise Detlefsen og Kaspar Astrup Schröder efter manuskript af Janus Metz.

Indgåelse af ægteskabet er et af de store øjeblikke i livet, hvor vi skaber ny familie. Og netop det øjeblik er startskuddet på "7.9.13", hvor fem forskellige par følges i flere år fra det øjeblik, hvor de siger "JA" til at leve sammen i lyst og nød. De fem par har to ting til fælles: De er alle blevet viet i 2013. Og hver især står de overfor store personlige udfordringer. Seerne følger de nye ægtepar, deres familier og deres håb for det bedste liv. Der er Annika og Emil, som mødte hinanden i et åbent fængsel, og for dem er beslutningen om at gifte sig ensbetydende med en helt ny tilværelse uden stoffer og kriminalitet. Derudover er der den konkursramte landmand Mads og kokkepigen Heidi på Samsø. Torben, der i en sen alder mødte sit livs kærlighed i Astrid. Natklubejeren Jesper, der forelskede sig i sin ansatte Christina. Og den smukke klassiske violinist med fire børn, der fandt trækbasunisten Ronnie - som tog hele pakken.

Afsnit

Eksterne henvisninger

Noter 

Danske tv-serier fra 2010'erne

Dokumentarserier fra Danmark
Landsfoged (Grønland)

Landsfoged () var titlen på de to øverste embedsmænd i Grønland 1925-50. De to landsfogeder for Nordgrønland og Sydgrønland fungerede som administratorer og retsformænd og var desuden formænd for landsrådene i deres område. Under 2. Verdenskrig spillede landsfogederne Eske Brun og Aksel Svane en vigtig rolle i forholdet til USA, der havde overtaget forsvaret af Grønland efter aftale med Danmarks ambassadør i Washington Henrik Kauffmann. I 1950 erstattedes landsfogederne af én landshøvding for hele Grønland.

Administration 
Ti personer nåede at tjene som landsfoged i Grønland; 4 i Nordgrønland og 6 i Sydgrønland:

Sydgrønland

Nordgrønland

Kilder 

Mads Lidegaard: Grønlands historie, 1961.

Referencer 

Grønlands historie
Embedsmænd
La Danse (film)

La Danse () er en fransk dokumentarfilm instrueret af Frederick Wiseman fra 2009. 

Wiseman har installeret kameraer i hver en afkrog af den prestigefyldte parisiske ballet, der holder til i Opéra de Paris, men bag kulisserne lever danserne i et strengt hierarki, hvor træning går forud for alt andet, syerskerne presses til det yderste. Filmen følger produktionen af syv balletter.

Balletterne er:

 Genus (Wayne McGregor)
 La maison de Bernarda (Mats Ek)
 Le songe de Médée (Angelin Preljocaj)
 Paquita (Pierre Lacotte, efter Joseph Mazilier og Marius Petipa)
 Orpheus und Eurydike (Pina Bausch)
 Roméo et Juliette (Berlioz) (Sasha Waltz)
 Nøddeknækkeren (Rudolf Nureyev udgave)

Referencer

Eksterne henvisninger 
 

Dokumentarfilm om dans
Balletfilm
Franske film fra 2009
Fransksprogede film
Ronald Ferguson

Major Ronald Ivor Ferguson (født 10. oktober 1931, død 16. marts 2003) var far til Sarah, hertuginde af York, tidligere gemalinde til hertug Andrew af York. Han er morfar til prinsesserne Beatrice og Eugenie af York.

Major Ferguson var poloarrangør for prinsgemalen, hertug Philip af Edinburgh og senere, gennem mange år, for tronfølgeren, prins Charles af Wales.

Forældre 
Ronald Ferguson var søn af oberst Andrew Henry Ferguson (1899 – 1966) og Marian Louisa Montagu Douglas Scott (1908 – 1996).

Marian Douglas Scott var kusine til lady Alice Montagu Douglas Scott, der var gift med prins Henry, hertug af Gloucester. Gennem sit ægteskab blev Alice Montagu Douglas Scott tante til dronning Elizabeth 2. af Storbritannien.

Opvækst 
Ronald Ferguson var født i London. Han voksede op på Dummer Down Farm i Hampshire. Senere blev Ferguson selv ejer af godset.

Ferguson fik sin uddannelse på Eton og på Sandhurst.

Livgarden og polo 
Ronald Ferguson blev optaget i livgarden i 1952. Da han forlod garden i 1968, var det med en honorær rang af major.

Efter sin pensionering beskæftigede Ferguson sig mest med polo. Han kom ofte i forbindelse med kongefamilien, og det var her igennem, at hans datter Sarah mødte sin kommende mand Prins Andrew af Storbritannien.

Familie 
Ronald Ferguson var gift to gange. 
 
Ferguson fik to døtre med sin første hustru Susan Barrantes (født Susan Mary Wright ) (1937 – 1998):
 Jane  Ferguson (født 1957) 
 Sarah, hertuginde af York (født 1959), mor til prinsesserne Beatrice og Eugenie af York.

Ferguson fik tre børn med sin anden hustru Susan Deptford:
 Andrew Ferguson ( født 1978)
 Alice Ferguson ( født 1980)
 Eliza Ferguson ( født 1985)

Officerer fra Storbritannien
Ballerina (film fra 2012)

Ballerina  er en dansedokumentar, instrueret af Maja Friis fra 2012.

Filmen er om den svenske ballerina Elsa Marianne von Rosen og hendes kærlighed til dansen

Medvirkende 
Elsa Marianne von Rosen som Sig selv
Stina Ekblad som Fortællerstemme

Eksterne henvisninger 
 

Dokumentarfilm om dans
Balletfilm
Danske film fra 2012
Portrætfilm fra Danmark
Folkeafstemningen om Grønlands EF-medlemskab 1982

Folkeafstemningen om Grønlands EF-medlemskab blev afholdt i Grønland 23. februar 1982 og var en vejledende folkeafstemning om hvorvidt Grønland skulle forblive medlem af EF.

Grønland var blevet en del af EF 1. januar 1973, da Danmark indtrådte, selvom 70% af de grønlandske vælgere havde stemt nej ved folkeafstemningen om EF-medlemskab i 1972.

I 1979 blev hjemmestyret indført og det euroskeptiske Siumut vandt det første valg til Landstinget. I foråret 1981 vedtog landstinget at afholde en vejledende folkeafstemning om, hvorvidt Grønland skulle forblive medlem af EF.

Resultet af afstemningen var, at et flertal ønskede grønlandsk udmeldelse af EF, hvilket Landstinget derefter vedtog. Beslutningen blev gennemført ved en traktat, der tillod EF at beholde omfattende fiskerirettigheder. Grønland hører i dag til EU's oversøiske lande og territorier, hvilket giver det en række særrettigheder i forhold til unionen.

Resultat

Henvisninger 

EF-medlemskab 1982
Grønlands EF-medlemskab 1982
Volkswagen e-up!

Volkswagen e-up! er en rent eldrevet mikrobil fra Volkswagen, som ligesom den almindelige up! tilhører New Small Family-serien. Bilen blev præsenteret på Frankfurt Motor Show 2009 som prototype, og kom på markedet i november 2013.

Beskrivelse 
e-up! er koncepteret som bybil. Den er bygget således, at tre voksne og et barn kan finde plads i den. Bagagerummet kan rumme 250 til 923 liter. Egenvægten ligger på 1214 kg, hvoraf batteriet vejer 230 kg.

Teknik 
e-up! er forhjulstrukket og drives af en elektromotor med 60 kW (82 hk) ved 2800−12000 omdr./min. Det maksimale drejningsmoment er 210 Nm indtil 2800 omdr./min. Accelerationen fra 0 til 100 km/t tager 12,4 sek., og topfarten er . Rækkevidden ligger om sommeren på 120−165 km, og om vinteren på 80−120 km.

Bilen giver mulighed for rekuperation i fire styrker, som vælges ved hjælp af gearstangen. Dertil kommer muligheden for at betjene e-up! i tre forskellige køreprogrammer: Normal, ECO og ECO+.

Batteri og opladning 

Energien leveres af en Lithium-ion-akkumulator med en kapacitet på 18,7 kWh. Akkumulatoren er opbygget af 17 moduler og 204 celler. Modulerne kan ved en reparation udskiftes enkeltvis. Batteriets samlede vægt ligger på 230 kg. Det kan oplades enten på en ladestation eller i en stikkontakt. Med netladekablet (2,3 kW) tager en opladning til en opladningstilstand på 80 % 7 timer, og til 100 % 9 timer. Med en AC-wallbox (3,6 kW) tager en opladning til 80 % 4 timer og til 100 % 6 timer. Tilslutningsstikket til ladestikket efter Combined Charging System (CCS) er placeret i bilens bageste højre side bag tankklappen. Med jævnstrømsopladningen, som er ekstraudstyr, tager det ifølge fabrikantens opgivelser en halv time at lade batteriet op til 80 %.

Referencer

Eksterne henvisninger 

 Officielt websted 

E-up!
Mikrobiler
Elbiler
Forhjulstrukne biler
Biler introduceret i 2013
Biler fra 2010'erne
Det danske Congo-Æventyr

Det danske Congo-Æventyr er en dansk dokumentarserie i tre afsnit fra 2006 instrueret af Peter Tygesen og Jørn Stjerneklar efter manuskript af Peter Tygesen.

Peter Tygesen rejser op ad den 2000 km lange Congoflod i kølvandet på de mange danskere, der i mere end ét århundrede bidrog til både én af verdens blodigste koloniseringer og til landets genopbygning. I tre film skildrer dokumentarserien, hvordan først opdagerne, så erobrerne og siden hjælperne kom til Congo. Folk som Albert Christoffersen, der i slutningen af 1800-tallet rejser under kommando af Henry Morton Stanley; fattigdrengen Frederik Valdemar Olsen, der ender som general i den belgiske kolonihær og lægen Jakob Raft, der i 1960'erne leder Danmarks første ulandsprojekt i Congo. Rejsen gennem det smukke landskab og de hårrejsende arkivbilleder fortæller den glemte historie om vore landsmænds indflydelse på erobringen og opbygningen af den rigeste koloni i Afrika.

Afsnit

Noter

Eksterne henvisninger 
 
 
 
 

Danske tv-serier fra 2000'erne
Congo-Æventyr
Elsa Marianne von Rosen

Elsa Marianne von Rosen, (født 21. april 1924, død 7. september 2014) var en svensk solodanser, balletmester, koreograf og skuespiller.

Biografi 
Hun var datter af kunstner greve Reinhold von Rosen og hans første hustru Elisabeth Österyd. Hun giftede sig i 1950 redaktør Allan Fridericia (1921–1991) og bosatte sig i København.

Elsa Marianne von Rosen var elev hos Valborg Franchi og Albert Koslowsky samt på Det Kongelige Teater i København. Hon debuterede i 1941 med sin egen dans i Stockholms konserthus og turnerede senere i Afrika og Spanien. Den nyskabende svenske ballet Frøken Julie laves til Rosen af Birgit Cullberg 1950. Hun var solodanserinde ved Kungliga Teatern i Stockholm 1951–1959, og i 1960'erne startede Rosen og hendes mand Den Skandinaviske Ballet.
Hon var balletchef ved Stora teatern i Göteborg 1970–1976 samt ved Malmöbaletten 1980–1987.
Som instruktør og koreograf havde hun gæsteopgaver i bland andet i London, Monte Carlo, Washington og Leningrad.

Elsa Marianne von Rosen blev tildelt den kongelige fortjenstmedalje Litteris et artibus i 1984.

Bibliografi 
 Malmöbaletten, 1985.
 Bournonville : tradtion, rekonstruktion, 1989.
 Inte bara en dans på rosor, 2000.

Filmografi 
 1939: Skanör-Falsterbo
 1940: Kyss henne!
 1941: Det sägs på stan
 1950: Ung och kär
 1954: Balettprogram
 1957: Med glorian på sned
 1958: Jazzgossen
 1959: Fröken Julie
 1967: Lorden från gränden
 1970: The Only Way
 2012: Ballerina

Litteratur 
 Allan Fridericia: Elsa Marianne von Rosen : en svensk ballerina, 1953
 Allan Beer: Samtal med stjärnor : 20 skådespelarintervjuer, 1953
 Margareta Sjögren: Biljett till balett : 18 svenska danskonstnärer, 1957

Referencer

Eksterne henvisninger 
 
 
 

 

Ballerinaer fra Sverige
Koreografer fra Sverige
Skuespillere fra Sverige
Personer fra Stockholm
Balletkoreografer
Den sociale virkelighed

Den sociale virkelighed er en dansk dokumentarserie i tre afsnit fra 1975 med instruktion og manuskript af Bodil Cold-Ravnkilde.

Afsnit 
Obs! Afsnittene er oplistet i alfabetisk rækkefølge. Tilføj gerne afsnitsnumre og første sendedage.

Eksterne henvisninger

Noter 

Danske tv-serier fra 1970'erne

Dokumentarserier fra Danmark
En detektiv i provinsen

En detektiv i provinsen er en dansk fiktions- og dokumentarserie i tre afsnit fra 2012 instrueret af Christoffer Dreyer.

Seriens instruktør Christoffer Dreyer er selv hovedpersonen i denne historie om byen Gedser. Han kommer til byen med ideen om at åbne et detektivbureau, for at se hvad der gemmer sig bag facaderne. Gedser er valgt som et typisk eksempel på en dansk udkantsby, som vi normalt bare kører igennem. Hans egen forestilling om hvad der foregår blander sig helt naturligt ind i Gedsers virkelige liv. Denne blanding af fiktion og realisme er forsøget på, at give et andet billede af en by og dens beboere.

Afsnit

Noter

Eksterne henvisninger 
 
 
 
 

Danske tv-serier fra 2010'erne

Dokumentarserier fra Danmark
Whiteboard

Et whiteboard er en skrivetavle med en blank, og ofte hvid overflade, som der kan skrives på, men hvor tekst (eller tegninger), kan fjernes igen, hvorfor det nogle gange også kaldes et wipeboard.

De første whiteboards blev anvendt tilbage i 1960'erne. En whiteboard tavle kan være lavet af følgende materialer: Melamin, glas, stål eller aluminium, porcelæn eller hardcoat laminat.

Der er forskellige fordele ved at bruge et whiteboard i stedet for en normal tavle. For det første er whiteboard tavler ikke på samme måde modtagelige overfor udefra kommende faktorer, som f.eks. vand, da blækket klæber på en anden måde end kridt. Derudover har man ikke samme problemer som kridt kan give, f.eks. over for følsomt udstyr i samme lokale, eller over for personer der er allergiske. Derudover kan et whiteboard være praktisk i et lokale med en projektor, da whiteboardet kan bruges til at projektere op på.

Whiteboards har selvfølgelig også den ulempe at man ikke kan bruge alle typer penne til at skrive på tavlen med, og derfor er nødt til at specielle tuscher til at at skrive på whiteboardet med, da teksten eller tegningerne ellers risikerer at blive permanente.

Det fås også i magnetiske udgaver af glas, som er blevet populære blandt arkitekter, indretningsarkitekter og designere for at give plads og rum til kommunikation, visualisering, mindmapping og brainstorming.

Varemærker 
 CHAT BOARD
 Legamaster
 Smartboard
 Wyteboard

Referencer 

Kontorartikler
Læringsredskaber
Tegne- og skriveudstyr
Landstingsvalget i Grønland 1979

Landstingsvalget 1979 var det første valg til Grønlands parlament Landstinget, der var blevet oprettet som led i indførelsen af hjemmestyret. De to hovedmodstandere var det borgerlige og unionsvenlige Atassut og det venstresocialdemokratiske og separatistiske Siumut, hvis ledere Jonathan Motzfeldt, Lars Emil Johansen og Moses Olsen ("de tre isbjørne") havde ført an i kampen for hjemmestyret. Valget blev vundet af Siumut, og Jonathan Motzfeldt blev derefter Grønlands første landsstyreformand. Afgørende for valgsejren blev, at Siumut vandt fem enkeltmandskredse i Nord- og Østgrønland, mens de to store partier delte de 16 mandater i de vestgrønlandske valgkredse, hvor der var flere mandater i hver kreds. 

Inatsisartutvalg
Politiske valg i 1979
Eventyret om dansk film

Eventyret om dansk film er en dansk dokumentarserie i 18 afsnit fra 1996 instrueret af Svend Aage Lorentz.

Afsnit

Eksterne henvisninger 
 
 
 
 
 
 
 
 
 
 
 
 
 
 
 
 
 
 
 
Danske tv-serier fra 1990'erne

Dokumentarserier fra Danmark
Josip Elez

Josip Elez (født 25. april 1994) er en kroatisk fodboldspiller, der optræder som forsvarsspiller i HNK Rijeka, hvortil han kom i sommeren 2016 fra italienske S.S. Lazio.

I perioden 2015-16 var han udlånt til AGF  fra Lazio.

Han har tidligere spillet i kroatiske HNK Hajduk Split. Elez har spillet nogle kampe på de kroatiske ungdomslandshold.

Referencer

Eksterne henvisninger 
 Spillerprofil på agf.dk  

Fodboldspillere fra Kroatien
Fodboldspillere fra AGF
Dino Mikanović

Dino Mikanović (født 7. maj 1994) er en kroatisk fodboldspiller, der spiller i den kazakhiske klub Kairat Almaty. Han spiller primært højre back. Fra sommeren 2015 til februar 2019 spillede han for AGF, hvor han fik mere end 100 kampe i alt.

Han har tidligere spillet i kroatiske HNK Hajduk Split. Mikanović har spillet nogle kampe på de kroatiske ungdomslandshold.

Referencer

Eksterne henvisninger 

 Spillerprofil på agf.dk  
 Spillerprofil hos det kroatiske fodboldforbund  

Fodboldspillere fra Kroatien
Fodboldspillere fra AGF
Odderade

Odderade er en by og kommune i det nordlige Tyskland, beliggende i Amt Mitteldithmarschen i den centrale del af Kreis Dithmarschen. Kreis Dithmarschen ligger i den sydvestlige del af delstaten Slesvig-Holsten.

Geografi 
Odderade er beliggende mellem Nordhastedt og Sarzbüttel. Nærmeste by er Meldorf. En stor del af skoven Riesewohld, der er det største skovområde i Dithmarschen, ligger i kommunen.

Nabokommuner 
Nabokommuner er (med uret fra nord) kommunerne Nordhastedt, Arkebek, Tensbüttel-Röst og Sarzbüttel (alle i Kreis Dithmarschen).

Eksterne kilder/henvisninger 

 Kommunens side  på amtets websted.
 Statistikamt Nord – Bevölkerung der Gemeinden in Schleswig-Holstein 4. Quartal 2013 (XLSX-Data) (Fortschreibung auf Basis des Zensus 2011)

Kommuner i Slesvig-Holsten
Byer i Slesvig-Holsten
Byer i Kreis Dithmarschen
Frank Znort Quartet

Frank Znort Quartet er et jazz/punk-storband fra Oslo i Norge. Bandet har spillet sammen siden 1998, og holder ugentlige søndagskoncerter på koncertstedet BLÅ.

Referencer

Eksterne henvisninger 
 Frank Znort Quartets hjemmeside 
 Frank Znort Synger Grønlandsvisen 

Musikgrupper fra Norge